The Voice of America (VOA): News in Greek, 06-11-10
[01] "Κρατική Τρομοκρατία" χαρακτήρισαν οι Παλαιστίνιοι Ισραηλινή επίθεση στη Γάζα
[02] Έτοιμος να ακούσει νέες απόψεις για Ιράκ, δηλώνει ο πρόεδρος Μπούς
[03] Συνομιλίες Ιράν-Μόσχας για τα πυρηνικά της Τεχεράνης
[04] 200 τρομοκρατικές οργανώσεις παρακολουθεί η Βρετανική υπηρεσία αντικατασκοπίας
[05] Ο Λευκός Οίκος ζητά την ανανέωση του διορισμού Μπόλτον στα ΗΕ
[06] Τριμελής αμερικανική αντιπροσωπεία στην κηδεία Ετσεβίτ
[07] Ζητείται συναίνεση
Ριγιάντ Μανσούρ
Ο πρόεδρος Μπούς δήλωσε ότι είναι έτοιμος να ακούσει τις προτάσεις των Δημοκρατικών και άλλων με την προϋπόθεση ότι θα στοχεύουν στην διασφάλιση της νίκης και μιας σταθερής Δημοκρατικής κυβέρνησης στο Ιράκ. Ο κ. Μπούς και άλλοι κυβερνητικοί αξιωματούχοι προσπάθησαν τη Πέμπτη να διαβεβαιώσουν τους Ιρακινούς ότι οι ΗΠΑ θα συνεχίσουν να ενδιαφέρονται για την κατάσταση στο Ιράκ, όπου την Πέμπτη συνεχίστηκαν και οι βιαιότητες με αποτέλεσμα να σκοτωθούν τουλάχιστον 16 άτομα σε επιθέσεις μέσα και γύρω από τη Βαγδάτη. Σε ένα από τα αιματηρότερα επεισόδια, 6 άτομα σκοτώθηκαν και 27 τραυματίστηκαν από έκρηξη παγιδευμένου αυτοκινήτου, στην κεντρική Βαγδάτη.
Εξάλλου σε ομιλία του τη Πέμπτη ο απερχόμενος υπουργός άμυνας των ΗΠΑ, Ντόναλντ Ράμσφελντ, παραδέχτηκε ότι η κατάσταση στο Ιράκ δεν εξελίσσεται όπως θα έπρεπε. Πάντως ο κ. Ράμσφελντ χαρακτήρισε την εισβολή στο Ιράκ πριν τρία χρόνια, εξαιρετικά επιτυχημένη, αλλά επεσήμανε ότι η δεύτερη φάση του πολέμου δεν 'εξελίχθηκε καλά ή με την ταχύτητα που θα έπρεπε'.
Ρώσοι αξιωματούχοι δήλωσαν ότι ο ανώτατος διαπραγματευτής για τα πυρηνικά του Ιράν, Αλί Λαριτζανί, θα επισκεφθεί σήμερα τη Μόσχα για συνομιλίες που στοχεύουν στην επίλυση της διαμάχης για το πυρηνικό πρόγραμμα του Ιράν. Ο Ρώσος υπουργός Εξωτερικών, Σεργκέι Λαβρώφ, επιβεβαίωσε την Πέμπτη τις εν λόγω συνομιλίες, λέγοντας ότι ο κ. Λαριτζανί θα έχει επαφές με το ρωσικό συμβούλιο ασφαλείας και το υπουργείο Εξωτερικών.
Στο μεταξύ, το συμβούλιο ασφάλειας των ΗΕ μελετά το ενδεχόμενο επιβολής κυρώσεων κατά της Τεχεράνης. Την Τετάρτη, Ρώσοι αξιωματούχοι διέγραψαν τμήματα του ευρωπαϊκού σχεδίου ψηφίσματος, το οποίο πρότεινε κυρώσεις κατά του Ιράν. Η Ρωσία διέγραψε τις παραγράφους που αναφέρονταν στο πυρηνικό εργοστάσιο του Μπουσέρ, στην κατασκευή του οποίου συμμετέχει και η Μόσχα. Οι ρωσικές αρχές εμμένουν ότι το εργοστάσιο αυτό είναι νόμιμο και δεν θα πρέπει να συνδέεται με τις ανησυχίες για το πυρηνικό πρόγραμμα του Ιράν.
Η επικεφαλής της Βρετανικής υπηρεσίας αντικατασκοπίας της γνωστής, MI-5, Ελίζα Μάννινγχαμ-Μπούλερ, δήλωσε ότι οι Βρετανικές μυστικές υπηρεσίες παρακολουθούν περίπου 200 οργανώσεις που συμμετέχουν ενεργά σε τρομοκρατικές δραστηριότητες και γνωρίζουν 30 πιθανά τρομοκρατικά σχέδια. Η κ. Μπούλερ δήλωσε σε αναλυτές τη Πέμπτη ότι ορισμένες απ' τις οργανώσεις δέχονται εντολές απ' την Αλ Κάιντα στο Πακιστάν, ενώ άλλες απλώς εμπνέονται απ' αυτήν.
Η επικεφαλής της Βρετανικής MI-5 προειδοποίησε επίσης ότι παρόλο που μέχρι σήμερα οι τρομοκράτες έχουν χρησιμοποιήσει αυτοσχέδιους εκρηκτικούς μηχανισμούς, παραμένει ο κίνδυνος χρήσης σοβαρών μηχανισμών στο μέλλον, όπως χημικών, βιολογικών ή ραδιενεργών υλικών.
O πρόεδρος Μπούς ανανέωσε το διορισμό του Τζών Μπόλτον στο αξίωμα του πρέσβη των ΗΠΑ στα ΗΕ. Ο κ. Μπούς υπέβαλε και πάλι τον διορισμό του κ. Μπόλτον την Πέμπτη στη γερουσία, μετά από συνάντηση που είχε με την απερχόμενη ηγεσία του ρεπουμπλικανικού κόμματος.
Το 2005, η μειοψηφία των Δημοκρατικών είχε καταφέρει να μπλοκάρει τελική ψηφοφορία για την επικύρωση του διορισμού του κ. Μπόλτον στα ΗΕ. Πέρυσι οι πολέμιοι του διορισμού του έλεγαν ότι προσπάθησε να παραποιήσει μυστικές πληροφορίες με βάση πολιτικές σκοπιμότητες και ότι φερόταν σκαιά σε κατωτέρους του όταν υπηρετούσε στο Στέητ Ντηπάρτμεντ.
Τριμελής αμερικανική αντιπροσωπεία θα παραστεί το Σάββατο 11 Νοεμβρίου στην κηδεία του πρώην πρωθυπουργού της Τουρκίας, Μπουλέντ Ετσεβίτ, που πέθανε την περασμένη Κυριακή.
Ο Λευκός Οίκος ανακοίνωσε ότι η αντιπροσωπεία που θα σταλεί στην Άγκυρα θα απαρτίζεται απ' τον υφυπουργό ενέργειας των ΗΠΑ, Τζέφρυ Κλέι Σελ, τον νυν πρέσβη των ΗΠΑ στη Τουρκία, Ρος Γουίλσον και τον πρώην πρέσβη, Ρόμπερτ Πήρσον.
Τζώρτζ Άλλεν
Ν. Πελόσι και Τζ. Μπούς
Η βουλευτής από την Καλιφόρνια, Νάνσυ Πελόσι, που θα γίνει και η πρώτη γυναίκα πρόεδρος της Αμερικανικής Βουλής, συναντήθηκε με τον πρόεδρο Μπούς στον Λευκό Οίκο την Πέμπτη. Η κ. Πελόσι δήλωσε ότι οι Δημοκρατικοί προσβλέπουν στην επίτευξη προόδου στα προβλήματα που αντιμετωπίζει η χώρα. 'Προσβλέπω στην συνεργασία μας με τον πρόεδρο Μπούς με τρόπο που να προάγει την δημιουργία αμοιβαίας εμπιστοσύνης', δήλωσε η κ. Πελόσι. 'Αναγνωρίζουμε ότι έχουμε διαφορές μεταξύ μας, τις οποίες και θα συζητήσουμε, όπως θα το ήθελαν και οι πατέρες του έθνους μας. Όμως θα το κάνουμε με τρόπο που να αποφέρει αποτελέσματα για τον αμερικανικό λαό'. Ο πρόεδρος Μπούς συνεχάρη τους Δημοκρατικούς και ζήτησε και από τα δύο κόμματα να παραμερίσουν τις διαφορές τους και να συνεργαστούν για τα θέματα που έχουν ιδιαίτερη σημασία για τον αμερικανικό λαό. 'Οι εκλογές αποτελούν πλέον παρελθόν και το κόμμα της βουλευτού Πελόσι κέρδισε', σημείωσε ο κ. Μπούς. 'Όμως οι προκλήσεις για τη χώρα μας παραμένουν και επομένως θα συνεργαστούμε για να μπορέσουμε ν' αντιμετωπίσουμε τις προκλήσεις αυτές με εποικοδομητικό τρόπο. Δεν συμφωνούμε σε όλα τα θέματα, αλλά συμφωνούμε στο ότι αγαπούμε εξίσου τις ΗΠΑ και θέλουμε να φροντίσουμε για το μέλλον τους. Γι' αυτό θα κάνουμε ότι μπορούμε για να διευθετήσουμε τα ζητήματα που μας απασχολούν', κατέληξε ο αμερικανός πρόεδρος.
voa2html v3.00 run on Saturday, 11 November 2006 - 2:18:20 UTC